CELEX: 62020TN0687
Language: da
Date: 2020-11-16 00:00:00
Title: Sag T-687/20: Sag anlagt den 16. november 2020 — Jinan Meide Casting m.fl. mod Kommissionen

18.1.2021   
            
            
               DA
            
            
               Den Europæiske Unions Tidende
            
            
               C 19/68
            
         
      Sag anlagt den 16. november 2020 — Jinan Meide Casting m.fl. mod Kommissionen
      (Sag T-687/20)
      (2021/C 19/74)
      Processprog: engelsk
      
         Parter
      
      
         Sagsøgere: Jinan Meide Casting Co. Ltd (Jinan, Kina) og 10 andre sagsøgere (ved advokaterne R. Antonini, E. Monard og B. Maniatis)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Kommissionens gennemførelsesforordning (EU) 2020/1210 af 19. august 2020 om genindførelse af en endelig antidumpingtold på importen af rørfittings af deformerbart støbejern med gevind og af støbejern med kuglegrafit med oprindelse i Folkerepublikken Kina, fremstillet af Jinan Meide Castings Co., Ltd som følge af Rettens dom i sag T-650/17 (1), annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat syv anbringender.
      
                  1.
               
               
                  Første anbringende om, at der er sket en tilsidesættelse af artikel 10, stk. 1, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (2) (»grundforordningen«), og af det almindelige princip om forbud mod tilbagevirkende kraft. Sagsøgerne har anført, at eftersom den anfægtede forordning trådte i kraft den 22. august 2020, kunne der i henhold til grundforordningens artikel 10, stk. 1, kun opkræves told for varer, der overgik til fri omsætning fra og med den 22. august 2020. Det gøres derfor gældende, at de bestemmelser i den anfægtede forordning, som foreskriver en pålæggelse og opkrævning af told fra og med den 15. maj 2013, er i strid med grundforordningens artikel 10, stk. 1, og med det almindelige princip om forbud mod tilbagevirkende kraft.
               
            
                  2.
               
               
                  Andet anbringende om, at der er sket en tilsidesættelse af det almindelige princip om forbud mod EU-retsakters tilbagevirkende kraft og af det almindelige retssikkerhedsprincip.
               
            
                  3.
               
               
                  Tredje anbringende om, at Kommissionen ved at vedtage den anfægtede forordning tilsidesatte artikel 266 TEUF, idet den undlod at tage de nødvendige foranstaltninger til opfyldelse af Rettens dom i sag T-650/17. Det gøres navnlig gældende, at den anfægtede forordning ved at genindføre tolden fra og med den 15. maj 2013 ikke tog hensyn til, at denne dom annullerede forordning (EU) 2017/1146 (3) i dens helhed hvad angik Jinan Meide Casting Co., Ltd. (»JMCC«), med den virkning, at den told, der var blevet pålagt JMCC, med tilbagevirkende kraft blev fjernet fra EU’s retsorden.
               
            
                  4.
               
               
                  Fjerde anbringende om, at Kommissionen ved at pålægge told med tilbagevirkende kraft i stedet for at vælge den mindre indgribende valgmulighed kun at pålægge fremtidig told gik ud over, hvad der er nødvendigt for at opfylde Rettens dom i sag T-650/17, hvilket var i strid med proportionalitetsprincippet såvel som med artikel 5, stk. 1 og 4, TEU.
               
            
                  5.
               
               
                  Femte anbringende om, at den anfægtede forordning tilsidesætter retten til effektive retsmidler, som er et almindeligt EU-retligt princip, der er fastsat i artikel 47 i Den Europæiske Unions charter om grundlæggende rettigheder. Ifølge sagsøgerne var det nærmeste effektive retsmiddel mod den uretmæssige pålæggelse af told på deres import at opnå en annullation og dermed få fuld tilbagebetaling af den uretmæssigt betalte told.
               
            
                  6.
               
               
                  Sjette anbringende om, at Kommissionen gennem den anfægtede forordning pålægger en told for en periode, for hvilken en sådan told er forældet i henhold til EU-toldkodeksens (4) artikel 103, som fastsætter en tidsfrist for opkrævning af en sådan told på tre år regnet fra importdatoen.
               
            
                  7.
               
               
                  Syvende anbringende om, at registreringen af importen af JMCC’s produkter ikke gav Kommissionen et grundlag for at pålægge tolden med tilbagevirkende kraft i den foreliggende sag. Ifølge sagsøgerne manglede Kommissionen også kompetence til at stille krav om registrering, og importen af JMCC’s produkter blev underlagt registrering i strid med grundforordningens artikel 14, stk. 5.
               
            
         (1)  EUT 2020, L 274, s. 20.
      
      
         (2)  EUT 2009, L 343, s. 51.
      
      
         (3)  Kommissionens gennemførelsesforordning (EU) 2017/1146 af 28.6.2017 om genindførelse af en endelig antidumpingtold på importen af rørfittings af deformerbart støbejern med gevind med oprindelse i Folkerepublikken Kina, fremstillet af Jinan Meide Castings Co., Ltd. (EUT 2017, L 166, s. 23)
      
         (4)  Europa-Parlamentets og Rådets forordning (EU) nr. 952/2013 af 9.10.2013 om EU-toldkodeksen (EUT 2013, L 269, s. 1).